钦定古今图书集成/明伦汇编/氏族典/第021卷 > 《廖用贤尚友录》 > 童恢
## 钦定古今图书集成/明伦汇编/氏族典/第021卷 > 《廖用贤尚友录》 > 童恢

按《后汉书童恢传》：“恢字汉宗，琅琊姑幕人也。少仕州
郡为吏，司徒杨赐闻其执法廉平，乃辟之。及赐被劾
当免，掾属悉投刺去，恢独诣阙争之。及得理，掾属悉
归府，恢策杖而逝。由是论者归美。复辟公府，除不其
令。吏人有犯违禁法，辄随方晓示。若吏称其职，人行
善事者，皆赐以酒肴之礼，以劝励之。耕织种收皆有”
条章。一境清静，牢狱连年无囚。比县流人归化，徙居
二万馀户。民尝为虎所害，乃设槛捕之，生获二虎。恢
闻而出，咒虎曰：“天生万物，惟人为贵。虎狼当食六畜，
而残暴于人。王法杀人者死，伤人则论法。汝若是杀
人者，当垂头服罪；自知非者，当号呼称冤。”一虎低头
闭目，状如震惧，即时杀之。其一视恢，鸣吼，踊跃自奋，
遂令放释，吏人为之歌颂。青州举尢异，迁丹阳太守，
暴疾而卒。